Oom gevonnis ná verkragting van 3-jarigeArgieffoto ŉ 22-jarige man is in die Kokstad-streekhof gevonnis vir die verkragting van ŉ driejarige. Kapt. Nqobile Gwala, woordvoerder van die polisie, het gesê die man is tot lewenslange tronkstraf gevonnis. Hy het sy susterkind op 14 Maart 2014 in die Thembeni-area in KwaZulu-Natal verkrag. Die dogtertjie het vir haar ma vertel wat gebeur het en ŉ saak is by die polisie aanhangig gemaak. Die man is kort daarna in hegtenis geneem. Genl.maj. Bheki Langa, waarnemende polisiekommissaris in KwaZulu-Natal, het die vonnis verwelkom. “Dié vonnis moet as ŉ waarskuwing dien vir diegene wat daaraan dink om dié soort misdaad te pleeg. Ek doen ook ŉ beroep op slagoffers om nie stil te bly nie, maar oortredings aan te meld.”